Ելենա Ստեպանենկո

Ելենա Գրիգորևնա Ստեպանենկո (ռուս.՝ Еле́на Григо́рьевна Степане́нко, ապրիլի 8, 1953(1953-04-08), Վոլգոգրադ, ՌԽՖՍՀ, ԽՍՀՄ), էստրադայի խորհրդային և ռուս արտիստ, դերսանուհի, հումորիստ, հեռուստահաղորդավարուհի, ծաղրանմանակող, երգչուհի։ Ռուսաստանի Դաշնության վաստակավոր արտիստ (1995)։ Հումորիստ, հեռուստահաղորդավար, ՌՍՖՍՀ ժողովրդական արտիստ Եվգենի Պետրոսյանի նախկին կինը։


== Կենսագրություն ==
Ելենա Ստեպանենկոն ծնվել է 1953 թվականի ապրիլի 8-ին Ստալինգրադում (ներկայում՝ Վոլգոգրադ)։ Հայրը՝ Գրիգորի Ստեպանենկոն, փոխել է մի քանի մասնագիտություն. աշխատել է որպես խոհարար ռեստորանում, ինչպես նաև աշխատել է քիմիական գործարանում։ Մայրը՝ Իրինա Ստեպանենկոն, եղել է վարսահարդար։ Ավագ եղբայրը՝ Բորիս Ստեպանենկոն (թաղված է հին Տարուսյան գերեզմանատանը) եղել է «Тарусамежрайгаз»-ի՝ Տարուսայի մասնաճյուղի տնօրենը։
Դպրոցում սովորելու տարիներին Ելենա Ստեպանենկոն զբաղվել է լողով, ստացել ԽՍՀՄ սպորտի վարպետի պատվավոր կոչում։
1970 թվականին Վոլգոգրադի № 67 հանրակրթական դպրոցն ավարտելուց հետո մեկ տարի սովորել է Վոլգոգրադի արվեստի ուսումնարանում։
1971 թվականին տեղափոխվել է Մոսկվա և ընդունվել Ռուսաստանի թատերական արվեստի համալսարանի երաժշտական ժանրերի դերասանական վարպետության ֆակուլտետ։
1979 թվականին դարձել է Մոսկվայի էստրադայի թատրոնի դերասանուհի, որտեղ կատարել է դերեր մի քանի ներկայացումներում, ծաղրանմանակել հայտնի դերասանների ու երգել։ Էստրադային բեմ նրան առաջին անգամ տարել է իր առաջին ամուսինը՝ դաշնակահար Ալեքսանդր Վասիլևը, որը նվագակցել է նրան ելույթների ընթացքում։
Թատերական ու էստրադային հումորային ներկայացումներում խաղացել է իր երկրորդ ամուսնու՝ Եվգենի Պետրոսյանի հետ։ Եղել է Մոսկվայի «Մոսհամերգ» պետական համերգային միավորման՝ Եվգենի Պետրոսյանի ղեկավարած Էստրադային մանրապատումների համերգային անսամբլի արտիստուհի։
1990 թվականին սկսել է նկարահանվել կինոյում։
1995 թվականի հունվարի 27-ին Ելենա Ստեպանենկոն արժանացել է Ռուսաստանի Դաշնության վաստակավոր արտիստի պատվավոր կոչման «արվեստի բնագավառում ունեցած ավանդի համար»։
Մի շարք այլ հումորիստների հետ Ելենա Ստեպանենկոն դարձել է «Անշլագ» (ռուս.՝ «Аншлаг»), «Голубой огонёк» և «Ծուռ հայելի» (ռուս.՝ «Кривое зеркало») հումարային հայտնի հաղորդումների դեմքը։
Հետագայում կազմակերպել է իր հաղորդումները՝ «Ելենա Ստեպանենկոյի շոու» և «Кышкин дом», որոնք ձևով և ոճով հեռուստատեսային թատերական մանրապատումներ էին, ինչը պահանջում է մանրամասն նախապատրաստություն։ Հաջողություն են ունեցել Ելենա Ստեպանենկոյի «Часики», «Мужики-психи», «Гид по Москве», «Тупая и ещё тупее» և այլ բեմադրություններ։ Մեծ հայտնիություն է ձեռք բերել նրա «Նամակ Բիլ Քլինթոնին» (ռուս.՝ «Письмо Биллу Клинтону», հեղինակ՝ Միխայիլ Զադոռնով) մենախոսությունը՝ նվիրված Բիլ Քլինթոնի և Մոնիկա Լևինսկու միջև տեղի ունեցած սկանդալին։
2016 թվականին ելույթ է ունեցել «Յուրմալա-2016» հումորի և սատիրայի փառատոնի շրջանակներում Սոչի քաղաքի «Фестивальный» համերգասրահում։ Այդ համատեղ հումորային համերգում Ելենա Ստեպանենկոն կարդացել է «Նորապսակներ» (ռուս.՝ «Молодожёны») մենախոսությունը և կատարել «Часики» երգը։
2015 թվականի մայիսի 25-ին Ելենա Ստեպանենկոն պարգևատրվել է Բարեկամության շքանշանով «հայրենական մշակույթի զարգացման գործում ունեցած ավանդի և բազմամյա բեղմնավոր գործունեության համար»։
2017 թվականին Ելենա Ստեպանենկոն դարձել է «Ռոսիա 1» ալիքի «Շաբաթ երեկո» (ռուս.՝ «Субботний вечер») հաղորդման հաղորդավարներից մեկը, որտեղ հանդես է գալիս որպես հոգեբան։


=== Անձնական կյանք ===
Առաջին ամուսինը՝ Ալեքսանդր Վասիլև, դաշնակահար։ 1970-ական թվականների վերջին Ալեքսանդր Վասիլևը Ելենա Ստեպանենկոյին տարել է էստրադա, որտեղ նա ծաղրանմանակել է հայտնի դերասանների ու երգել, իսկ ինքը նվագակցել է նրան։ 1982-1988 թվականներին աշխատել է Վլադիմիր Վինոկուրի հետ, ապա Վադիմ Էյլենկրիգի ջազային անսամբլում։
Երկրորդ ամուսինը (1985 — 16 նոյեմբերի, 2018)՝ Եվգենի Պետրոսյան (ծնվ.՝ 16 սեպտեմբերի, 1945, Բաքու), էստրադայի խորհրդային և ռուս արտիստ, գրող-հումորիստ, հեռուստահաղորդավար, ՌՍՖՍՀ ժողովրդական արտիստ (1991)։ Ելենա Ստեպանենկոն ու Եվգենի Պետրոսյանը ծանոթացել են 1979 թվականին և ամուսնացել 1985 թվականին։ 2018 թվականի հուլիսի 4-ին Ելենա Ստեպանենկոն հայց է ներկայացրել քաղաքացիական դատարան ամուսնալուծության և համատեղ ձեռք բերած գույքի բաժանման վերաբերյալ։ Ըստ Ռուսաստանի «ТАСС» տեղեկատվական գործակալության՝ 2018 թվականի օգոստոսի 3-ի տարածած տեղեկության՝ «Ստեպանենկոն ամուսնալուծության և համատեղ ձեռք բերած գույքի բաժանման վերաբերյալ քաղաքացիական հայցում պահանջում է մայրաքաղաքային տասը բնակարաններից ութը, հնաոճ իրերն ու այլ թանկարժեք իրեր։ Հայցում պահանջվող իրերի ընդհանուր արժեքը կազմել է համատեղ ձեռք բերված ունեցվածքի 80 %-ը։ Համատեղ ձեռք բերված ունեցվածքի ընդհանուր արժեքը կազմել է 1,5 մլրդ ռուբլի։ Հայցի քննման առաջին նիստը տեղի է ունեցել 2018 թվականի օգոստոսի 6-ին Մոսկվա քաղաքի Խամովնիչեսկի դատարանում։ Ելենա Ստեպանենկոյի շահերը ներկայացրել է փաստաբան Օլգա Զաբրալովան, Եվգենի Պետրոսյանինը՝ փաստաբան Սերգեյ Ժորինը։ Ըստ փաստաբան Սերգեյ Ժորինի խոսքերի՝ Պետրոսյանն ու Ստեպանենկոն արդեն շուրջ տասնհինգ տարի «չեն վարում համատեղ տնտեսություն և չեն ապրում որպես ամուսին և կին»։ Ամուսնությունը լուծարվել է Մոսկվա քաղաքի Խամովնիչեսկի դատարանի կողմից 2018 թվականի նոյեմբերի 16-ին։


== Ֆիլմագրություն ==


=== Մուլտֆիլմերի հնչյունավորում ===
1981 – Մի անգամ առավոտյան (ռուս.՝ Однажды утром) – վոկալ
1981 – Բոլորովին սարսափելի չէ (ռուս.՝ Ничуть не страшно) – Կոլյա / Յուրա
1982 – Чучело-Мяучело – աղջիկ
1984 – Նվեր փղի համար (ռուս.՝ Подарок для слона) – վագրի ձագ (ուկրաիներեն կրկնօրինակում)
2001 – Дора-Дора-помидора


== Ծանոթագրություններ ==


== Արտաքին հղումներ ==
Ելենա Ստեպանենկոյի ոչ պաշտոնական կայք // stepanenko-e.ru
Ելենա Ստեպանենկոն Internet Movie Database կայքում
Ելենա Ստեպանենկոն Last.fm կայքում